מה שלא אמרו בתקשורת על הרב חיים דרוקמן זצ"ל

הרב דרוקמן הוא בעצם בני ברקי. לא תאמינו אולי, אבל הוא היה המדריך ולאחר מכן הקומונר של חמותי גב' נעמי אברמוביץ בסניף בני עקיבא בבני ברק. הסניף גם אז היה היכן שהיום נמצא "בית במברגר".

סיפרה לי חמותי שהוא לא היה "חברמן" במובן הרגיל של המילה כזה שעושה דברים שובבים, מספר בדיחות, ומדרבן את החבר'ה לשיר ולצאת לטיולים.

הוא תמיד היה רציני וחושב ובהתאם לכך התייחסו אליו בכבוד ובהערכה תמיד.

הוא דיבר עם החניכים כל הזמן על "הגשמה" וחזר ואמר שצריך ליישב את ארץ ישראל, להיאחז בכל מקום ולחזק את היישובים והקיבוצים הדתיים.

הקריטריון שלו את מי לבחור כמדריך או כמדריכה היה האם הם מבטיחים להמשיך "להגשמה". כלומר לא להישאר בעיר כ"בורגני" סטנדרטי אלא ללכת לקיבוץ או למושב.... נאה דורש ונאה מקיים.

גם בטיולים שיצא איתם כמדריך או כקומונור היה תמיד מדבר על הייעוד של בני עקיבא להתיישב בכל מקום ולהיות קשורים בכל נשמתם לתורה ומצוות.

לפני מספר שנים הרב דרוקמן השתתף בסיום מסכת בטירת יהודה. כשנכנס להיכל יוסף ניכר היה שקשה ללכת אבל הוא לא ויתר. טרח והגיע, התיישב ומסר שיעור מעמיק ומעניין אודות החיוב ללמוד תורה לשמה. הרב הוסיף עוד שצריך גם להתעמק ב"עסק התורה" כלומר לעשות מהתורה "עסק" שרוצים לפתח אותו ולהרחיבו.

יחד עם גדלותו בתורה ואהבתו לארץ ישראל וליישובה היתה לו עוד תכונה נפלאה – בין אדם לחברו.

בקשתי מבן דודי - לייזו דויטש – שיספר לי קצת מחיי היום יום שלו עם הרב דרוקמן.

לייזו, משמש כממשק בין ישיבות ההסדר לצבא (אני שמח שכמה מבחורי המושב נעזרו בו) ובתוקף תפקידו הוא נפגש לעיתים מזומנות עם הרב לדון בבעיות שונות שקשורות לשירות בחורי ישיבות ההסדר והמכינות בצבא.

סיפר לי לייזו – שבית הרב היה ממש בית הפקר. היו שם אנשים שבאו לשמוע שעור תורה שלעיתים נמשך עד שתיים בלילה, אנשים שבאו להתייעץ, בחורים צעירים שבאו לשאול שאלה או לקבל ברכה. כולם נכנסו הביתה ללא גינונים מיותרים ואפילו בלי לדפוק בדלת.

זה היה בית פרטי אבל בית שהוסב להיות רשות הרבים......

נזכרתי בגמרא במסכת סנהדרין דף מ"ט ע"א על יואב בן צרויה שר צבא דוד המלך. נאמר בסוף ספר שמנואל ב' "ויקבר בביתו במדבר". שואלת הגמרא וכי יואב בן צרויה היה גר במדבר? ומתרצת הגמרא שיואב בן צרויה היה כזה איש חסד שהבית שלו היה הפקר לכל אחד כמו מדבר.

זה כנראה היה גם סגנון הבית של הרב דרוקמן זצ"ל כך מתאר לי בן דודי.

עוד סיפר - קרה לא פעם שהרב צלצל אליו לשאול האם הבעיה של בחור פלוני נפתרה. ואם לא - מה עוד אפשר לעזור לו. הוא לא הרפה עד שהבחור הבודד קיבל את הסיוע שצריך. כל זה בעוד שמחכים לו בחורים לשמוע את השיעור לו בתורה או באמונה או במחשבת ישראל.

מוסיף ומספר לי לייזו שמעולם לא קרה שהוא לא החזיר לו טלפון. הוא שאל גם אחרים ונוכח לדעת שלא היה כזה דבר שמתקשרים לרב והוא לא חוזר.

כמה טרח והגיע ממש בשארית כוחותיו לכל חתונה שהוזמן אליה. לעיתים בא רק למספר דקות בודדות כדי לתת כבוד ותשומת לב למכר ותיק או לבחור חדש בישיבה. הנהג שלו אמר ללייזו שהוא לא מכבה את הרכב כי הוא יודע שתוך דקה הוא כבר חוזר מהחתונה ובדרכו לחתונה הבאה.

הוא דיבר עם כולם בגובה העיניים ללא גינונים וללא העדפת מעמד של עושר, ייחוס או תפקיד.

כולם היו בניו אהוביו ואת כולם קיבל **בענווה בחיבה ובכבוד**.

אדם שמוצב ארצה מעורב עם הבריות אבל התנהגותו כשל אדם שראשו מגיע השמיימה.

עדיין לא הזכרתי כאן את שעורי התורה שלו.

סיפר לי חבר בעבודה שהוא למד אצל הרב באור עציון.

באו בליל שבת לשמוע שעור שנמשך עד אחת בלילה ולאחר מכן היו בתור תלמידים נוספים לשיעור הבא.

בלי גוזמא כלל הוא נתן כעשר שעורים בשבת בנושאים שונים.

ידיעותיו בתורה, סיפר החבר, היו מעל השגת בינת אנוש – מתי הוא הספיק להכין את הכל עם על עיסוקיו הרבים.

נשאר לנו החלל העצום שהותיר אבל מצד שני גם מורשת משמעותית מאוד.

מורשת של בין אדם לחברו, ענוותנות, דאגה כנה ואמיתית לכלל עם ישראל וללא ויתור על התורה ומצוותיה.

ת.נ.צ.ב.ה.